CELEX: 32010R0780
Language: bg
Date: 2010-09-02 00:00:00
Title: Регламент (ЕС) № 780/2010 на Комисията от 2 септември 2010 година за одобрение на минимални промени в спецификацията на название, вписано в регистъра на защитените наименования за произход и на защитените географски указания (Thüringer Leberwurst (ЗГУ)

3.9.2010   
            
            
               BG
            
            
               Официален вестник на Европейския съюз
            
            
               L 233/19
            
         РЕГЛАМЕНТ (ЕС) № 780/2010 НА КОМИСИЯТА
   от 2 септември 2010 година
   за одобрение на минимални промени в спецификацията на название, вписано в регистъра на защитените наименования за произход и на защитените географски указания (Thüringer Leberwurst (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 9, параграф 2, второ изречение от него,
   като има предвид, че:
   
               (1)
            
            
               Комисията разгледа заявлението на Германия за одобрение, подадено съгласно член 9, параграф 1, първа алинея от Регламент (ЕО) № 510/2006, за изменение на елементите на спецификацията на защитеното географско указание „Thüringer Leberwurst“, регистрирано с Регламент (ЕО) № 2400/96 на Комисията (2), изменен с Регламент (ЕО) № 2206/2003 (3).
            
         
               (2)
            
            
               Заявлението има за цел да се внесе изменение в спецификацията, което да направи задължително използването на обвивка с естествен произход и да разшири формата на опаковката, по-специално да се позволи използването на пластмасови буркани, но не и изкуствена обвивка. Тази промяна отговаря на пазарната действителност и предпочитанията на потребителите и позволява да се използва съществуващият пазарен потенциал.
            
         
               (3)
            
            
               Комисията разгледа съответните изменения и стигна до заключението, че те са обосновани. Тъй като промените са незначителни, Комисията може да ги одобри, без да използва процедурата, предвидена в членове 6 и 7 от същия регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Одобряват се промените в спецификацията на защитеното географско указание „Thüringer Leberwurst“, както са описани в приложение I.
   Член 2
   Актуализираният единен документ фигурира в приложение II.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 2 септември 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 93, 31.3.2006 г., стр. 12.
   
      (2)  ОВ L 327, 18.12.1996 г., стр. 11.
   
      (3)  ОВ L 330, 18.12.2003 г., стр. 13.
   
      ПРИЛОЖЕНИЕ I
      Спецификацията на защитеното географско указание „Thüringer Leberwurst“ се изменя, както следва:
      В точка „4.2. Описание“ последното изречение от първия параграф се заменя със следното:
      „Колбасът се пълни в обвивка с естествен произход, като свинско дебело черво, мехур или телешко тънко черво, или се консервира в стъклени буркани или други опаковки, с изключение на изкуствена обвивка.“
   
   
      ПРИЛОЖЕНИЕ II
      
         ЕДИНЕН ДОКУМЕНТ
      
      
         Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни
         „THÜRINGER LEBERWURST“
         ЕО №: DE-PGI-0105-0222-02.02.2009
         ЗГУ ( X ) ЗНП ( )
         1.   Наименование
         
         „Thüringer Leberwurst“
         2.   Държава-членка или трета държава
         
         Германия
         3.   Описание на земеделския продукт или храна
         
         3.1.   Вид продукт
         
         
                     Клас 1.2.
                  
                  
                     Месни продукти
                  
               3.2.   Описание на продукта, за който се отнася наименованието от точка 1
         
         Това е колбас от типа „домашно производство“, произведен от черен дроб, с пикантен вкус, който се продава в прясно или консервирано състояние. Основната съставка е пресен черен дроб. Мазните части се състоят от сланина и свински гърди, без кожа. Колбасът се пълни в обвивка с естествен произход, като свинско дебело черво, мехур или телешко тънко черво, или се консервира в стъклени буркани или други опаковки, с изключение на изкуствена обвивка.
         Състав:
         свинско месо, свински черен дроб, нитритна сол за консервиране, задушен лук, смес от подправки (по-специално смлян черен пипер и риган от Тюрингия), пушек.
         3.3.   Суровини (само за преработени продукти)
         
         —
         3.4.   Фураж (само за продукти от животински произход)
         
         —
         3.5.   Специфични етапи на производството, които трябва да бъдат извършени в определения географски район
         
         Целият производствен процес се извършва в посочената географска област.
         3.6.   Специфични правила за рязане, настъргване, опаковане и др.
         
         —
         3.7.   Специфични правила за етикетиране
         
         —
         4.   Кратко определение на географския район
         
         Тюрингия
         5.   Връзка с географския район
         
         5.1.   Специфична характеристика на географския район
         
         Традицията в Тюрингия за производството на „Thüringer Leberwurst“ съществува от векове насам. Тя най-вероятно датира от самото начало на занаята на месарите в Тюрингия. Дори в наши дни колбасът все още се произвежда по време на известните „фестивали на касапите“ в областта и се яде пресен от тенджерата, в която се приготвя. Той е част от асортимента, предлаган от почти всеки производител на месни продукти или колбаси в Тюрингия. Произходът на името е запазен, защото в бившата ГДР е използвано като оригинално указание за географски произход.
         5.2.   Специфична характеристика на продукта
         
         Колбасите от Тюрингия, към които от незапомнени времена спада и „Thüringer Leberwurst“, се радват на голяма популярност в Германия и извън нея повече от 200 години. „Thüringer Leberwurst“ е сред най-известните колбаси в Тюрингия.
         5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)
         
         Популярността на „Thüringer Leberwurst“ се дължи на уменията и опита на месарите в Тюрингия и рецептите, които се предават през поколенията.
         
            Препратка към публикуваната спецификация
         
         (член 5, параграф 7 от Регламент (ЕО) № 510/2006)
         Markenblatt (регистър на марките), том 20, 16.5.2008 г., част 7а-бб, стр. 33363
         http://register.dpma.de/DPMAregister/geo/detail.pdfdownload/148